- Matiu
- <
- 24
- >

24
A akinalangla ana ararop a pukakiarla
(Mak 13:1-13; Luk 21:5-19)
1 E Iesu i purum kusun a rumai artabar. Ning i han amon, anuna kakak a asaerla la han teteki, pa la atai i sur ir oroi na rumai ting napir a rumai artabar, ning la tatatai wakak. 2 24:2 Luk 19:44Pa i atai la mang, “Mulo oroi i ot na rumai ne, gepi? A atong momoli tamulo, lamur bel ta hat ir borbor saot on ta hat, dir regen arop sen la.”
3 Ning e Iesu i kes saot na Mangir Oliw, a kakak a asaerla ka la hanot teteki, pa la atongi tana mang, “Ur atai mila, nangse a ututnala ne ir hanot? Pa esi na akinalang ana num a tinan ot ulak pa ararop a rakrakan hanua?” 4 E Iesu i keles la mang, “Mulor tai alar mulo, sakana tik ir asongo pas mulo. 5 24:5 Matiu 24:23-24; 1 Jon 2:18Anasa a galis lar hanot ana risak, lar atongi mang, ‘Iau a Karisito,’ pa lar asongo al galis a tarai. 6 Mulor longor a harumla pa al arkaltai ana harumla, ika gong mulo matmataut. A ututnala ne lar hanot, ika a ararop ana rakrakan hanua kaning ot. 7 Ning a mangis a tarai ir tur na harum tetek ning a mangis a tarai, pa ning a matanitu ir tur na harum tetek ning a matanitu. A tatatnan munurak, pa mamaisla ir hanot ting na hananuala. 8 A ututnala rop ne, i arlar ana ningnigo na kankanla, ning i sira hanot ana hane ning i mang sur ir agon.
9 24:9 Matiu 10:22“Kaning lamur, dir saran tar mulo sur dir alaulau mulo, pa dir umkol mulo, pa na tarai miting na matanitu rop lar nget mulo, anasa mulo anuki. 10 Ana pukakiarla ning, a galis lar han kusun a tortorot. Lar saran artalai la tetek a hiruala, pa lar nget artalai la. 11 24:11 Matiu 24:5, 24; 1 Jon 4:1A galis a asasongo na propet otleng lar hanot, pa lar asongo pas a galis a tarai. 12 A marmaris anuna galis ir rop, anasa na toltol laulaula ir itna kas amon. 13 24:13 Matiu 10:22Ika esining ir tur rakrakai tuk anuna lalaun ir rop, e God ir alauni. 14 24:14 Matiu 28:19Dir warawai ana Wakak a Warwara ana matanitu ane God tetek a tarai mite na rakrakan hanua rop, sur a warwara talapor ir han tetek na tarai miting na matanitu rop, lamur bot a rakrakan hanua ir rop.
A atumarang ana utna ning ir hanot
(Mak 13:14-23; Luk 21:20-24)
15 24:15 Daniel 9:27; 11:31; 12:11“Mulor oroi ning a laulau a utna kol ir hanot, ir kes ting na rumai ane God pa ir alaulau a rumai ning. A utna ning, e Daniel a propet ka warwara nigo tar ono nating ot. Esining ir was a warwara ne, i wakak sur ir talapor ono. 16 Ana pukakiar ning, la ning la kes ting na papar Judia, lar liu kumna usaot na mangirla. 17 24:17 Luk 17:31Ning tik ir kes saot na nuna rumai*24:17 A ngas a rumai anuna tarai Israel, saot na pukul a rumai i arlar ka, pa la sira kes otleng ono., gong i purum sur ir los pas ta utna tingui na rumai. 18 Ning tik ir kes ting na barim, gong i ulak utumo lahanua sur anuna saket. 19 Ana pukakiarla ning, ir laulau kol tetek a tiananla, pa la otleng ning la aresus. 20 Mulor nunung sur gong mulo liu song ana kalangla na kotkoto, o ana Pukakiar Sabat. 21 24:21 Daniel 12:1Anasa ana pukakiarla ning, ir itna kol a mamahatla. Ir itna tana mamahatla ning i sira hanot te na rakrakan hanua, turpasi ana kamkama rakrakan hanua tuk onone, pa lamur otleng, bel ta mamahat ir arlar ono. 22 Ning e God bel ir kutus purum a pukakiarla ning, bel tik ir laun. Ika ir kutus purum seni sur la ning ka aslang pas la, lar laun.
23 24:23 Matiu 24:5“Ana pukakiarla ning, ning tik ir atongi tamulo mang, ‘Oroi, a Karisito ine,’ o ir atongi mang, ‘Numo e,’ gong mulo tortorot onoi. 24 24:24 Lo 13:1-3; 2 Tesalonika 2:8-9; Tatatai 13:13-14Anasa al asasongo na Karisito, pa al asasongo na propet lar hanot. Lar tol al tatatnan akinalang pa al ututna na kulkulan sur lar asongo a taraila ning e God ka aslang pas la. Ning lar tolsot, lar asasongo a tarai ning e God ka aslang pas la. 25 Oroi, ia ka atai nigon tar mulo ono.
26 24:26 Luk 17:23-24“Ning lar atai mulo mang, ‘A Karisito kaning na hanua bel,’ gong mulo han suri, pa ning lar atongi otleng mang, ‘Kaningui na rumai,’ gong mulo tortorot ono. 27 24:27 Matiu 24:37-39Anasa a tinan ot anuna Nat a Barsan, ir arlar ana pil, ning i pil mitumo na matana tobar, pa di oroi tuk to na matana labur. 28 24:28 Luk 17:37A pukna ning a minat i borbor tingia, a kotkotla lar han taum tingia.
A tinan ot ana Nat a Barsan
(Mak 13:24-27; Luk 21:25-28)
29 24:29 Esekiel 32:7; Joel 2:10, 31; 2 Pita 3:10; Tatatai 6:12-13“Ning ka rop a mamahatla ana pukakiarla ning, ono otning
‘a kamis ir mormorom,
a kalang bel ir talapor,
a nangnangla lar punga purum misaot na bakut,
pa ututnala saot na bakut lar maler.’ Aisaia 13:10; 34:4
30 24:30 Sekaraia 12:10; Tatatai 1:7; Daniel 7:13“Ana taim ning, a akinalang ana Nat a Barsan ir hanot ana bakut. Pa na tarai miting na matanitu rop te na rakrakan hanua lar domos. Pa lar oroi a Nat a Barsan ir hanot ana didiah bakutla, taum ana rakrakai pa tnan matatar. 31 24:31 1 Korin 15:52; 1 Tesalonika 4:16A tawuru ir tangis kol pa Nat a Barsan ir sune anuna angelola, sur lar ben taum anuna tarai ning ka aslang pas la. Lar ben taum la miting na diat a matana wuwu, miting na ning a ris a rakrakan hanua tuk utumo na ning a ris.
A asaer ana rakai a fig
(Mak 13:28-31; Luk 21:29-33)
32 “Mulor asaer ana rakai a fig. Ning a rakrakanala ir sibul ot ulak, pa pakpakana ir tapalas, mulo ka tasmani mang a kalangla na laplapang ka milau. 33 Lar otleng ning, ning mulor oroi a ututnala rop ning ia ka warwara tar ono ir hanot, mulor tasmani mang, ka milau. 34 24:34 Matiu 16:28A atong momoli tamulo, a tarai tagun onone belot lar mat pa ututnala rop ne ir hanot. 35 24:35 Matiu 5:18A langit pa rakrakan hanua diar rarop, ika anuk a warwarala bel ir rarop.
Bel tik i tasman a pukakiar pa awa ning a Nat a Barsan ir hanot
(Mak 13:32-37; Luk 17:26-30, 34-36)
36 24:36 Aposel 1:7; 1 Tesalonika 5:1-2“Bel tik i tasman a pukakiar pa awa ning a ututnala ne ir hanot. A angelola saot na langit bel la tasmani, pa e Natnalik otleng bel i tasmani, e Tamana ka i tasmani. 37 24:37 Stat 6:5-8A tinan ot ulak anuna Nat a Barsan, ir arlar ana pukakiarla ane Noa. 38 Ana pukakiarla ning a lomom belot i hanot, la hangan, la gang, pa la ataulai la, tuk ana pukakiar ning e Noa i kas ana sip. 39 24:39 Stat 7:21-23Pa bel la tasman asaning ir hanot, tuk ning a lomom i hanot, pa i los arop sen la. Ir arlar ka otleng ana tinan ot ana Nat a Barsan. 40 Ana pukakiar ning, ning ir naur a barsan diar titol tisa na barim, dir kibas pas ta halindiau, pa ning a halindiau bel. 41 Ning ir naur a hane otleng diar miren a wit, dir kibas pas ta halindiau, pa ning a halindiau bel.
42 24:42 Matiu 25:13“I maining mulor tumarang, anasa bel mulo tasman a pukakiar ning anumulo a Leklek ir hanot ono. 43 24:43 Luk 12:39-40; Tatatai 16:15Mulor tasmani mang: Ning a tamana rumai ir tasman a puka morom ning a tena kinkinau ir hanot, ir kes pa ir tai alar anuna rumai. Bel ir noreni sur dir kinau i. 44 Mulo otleng, mulor sang, anasa a Nat a Barsan ir hanot nangse ning bel mulo nuki mang ir hanot.
A momol a tena titol oros pa tena titol oros ning bel i momol
(Luk 12:41-48)
45 “A tena titol oros ning i momol ana nuna titol pa i tastasman otleng, anuna leklek ir akes tari sur ir ningnigo ting na nuna rumai, sur ir tabar a tena titol orosla otleng, ana utna na hangan anlai ana taim na hangan. 46 A tena titol oros ning, ir angis ning anuna leklek ir hanot pa ir oroi i ning i tolsot pas anuna titolla. 47 24:47 Matiu 25:21, 23A atong momoli tamulo, anuna leklek ir suahi sur ir tena tai alar ana nuna ututnala rop. 48 Ika ning a tena titol oros ning, a laulau a tena titol oros, pa i nuki mang, anuna leklek bel ir hanot kapit, 49 ir turpasi sur ir um a tena titol orosla ning la titol taum onoi, pa ir hangan pa ir gang taum ana tena gangla, 50 anuna leklek ir hanot ana pukakiar ning a tena titol oros bel ir tasmani, pa ana awa ning bel i nuki mang ir hanot ono. 51 Pa leklek ir ting kutkutusi, pa ir saran tar a warkurai a arkeles teteki, sur ir kes taum ana tena asasongola, ting na pukna ning di tangtangis pa di arngingit ngesendi tingia.

- Matiu
- <
- 24
- >

24:2: 24:2 Luk 19:44

24:5: 24:5 Matiu 24:23-24; 1 Jon 2:18

24:9: 24:9 Matiu 10:22

24:11: 24:11 Matiu 24:5, 24; 1 Jon 4:1

24:13: 24:13 Matiu 10:22

24:14: 24:14 Matiu 28:19

24:15: 24:15 Daniel 9:27; 11:31; 12:11

24:17: 24:17 Luk 17:31

*24:17: 24:17 A ngas a rumai anuna tarai Israel, saot na pukul a rumai i arlar ka, pa la sira kes otleng ono.

24:21: 24:21 Daniel 12:1

24:23: 24:23 Matiu 24:5

24:24: 24:24 Lo 13:1-3; 2 Tesalonika 2:8-9; Tatatai 13:13-14

24:26: 24:26 Luk 17:23-24

24:27: 24:27 Matiu 24:37-39

24:28: 24:28 Luk 17:37

24:29: 24:29 Esekiel 32:7; Joel 2:10, 31; 2 Pita 3:10; Tatatai 6:12-13

24:30: 24:30 Sekaraia 12:10; Tatatai 1:7; Daniel 7:13

24:31: 24:31 1 Korin 15:52; 1 Tesalonika 4:16

24:34: 24:34 Matiu 16:28

24:35: 24:35 Matiu 5:18

24:36: 24:36 Aposel 1:7; 1 Tesalonika 5:1-2

24:37: 24:37 Stat 6:5-8

24:39: 24:39 Stat 7:21-23

24:42: 24:42 Matiu 25:13

24:43: 24:43 Luk 12:39-40; Tatatai 16:15

24:47: 24:47 Matiu 25:21, 23

© 2023 Wycliffe Bible Translators Australia