- Matiu
- <
- 6
- >

6
A asaer ana artabar
1 6:1 Matiu 23:5“Mulor tumarang sur gong mulo tol anumulo na wakak a titol na matan a tarai ka, sur lar oroi i pa lar atong aitna pas mulo. Ning mulo toli larne, bel ta arlou anumulo tana Tamamulo ning i kes saot na langit. 2 Ning ur tabar a kapan a taraila, gong u warwara nigo sur a tarai lar oroi u. A tarai ning bel la artabar ana momol a balanla, la sira warwara nigo ana anunla na artabar ting na rumai lotula pa ting na ngasla otleng, sur a tarai lar atong aitna pas la ono. Gong mulo toli arlar onla. A atong momoli tamulo, ning a tarai la aitna pas la, i ot ning anunla a kidol a arlou. 3 Ning ur tabar a kapan a taraila, gong a kair a kum i tasman asaning a sot a kum i toli, 4 sur ur artabar kumna ka. Pa e Tamam ning i oroi asaning u tol kumnani, ir saran a arlou tam.
A asaer ana niaring
(Luk 11:2-4)
5 6:5 Matiu 23:5; Luk 18:10-14“Ning mulor araring, gong mulo arlar ana tena asasongola. La mang kol sur lar tur pa lar araring ting na rumai lotu, pa ting na pukpuknala ning a tarai la hanan taum tingia, sur a tarai lar oroi la pa lar atong aitna pas la. A atong momoli tamulo, ning a tarai la aitna pas la, i ot ning anunla a kidol a arlou. 6 Ika u, ning ur araring, ur kas ting na num a rumai pa ur tagar alar pas u, pa ur araring tetek e Tamam ning bel tik i oroi i. Pa e Tamam ning i oroi asaning u tol kumnani, ir saran anum a arlou.
7 6:7 1 King 18:26-29“Ning mulor araring, gong mulo abereng wara oros ka, arlar ana niaring ana taraila ning bel la tasman e God. La nuki mang dir longor la anasa la atong a galis a warwara. 8 6:8 Matiu 6:32Gong mulo arlar onla, anasa a Tamamulo ka tasman tar asa rop ning mulo kapan suri, ning belot mulo araring.
9 “Mulor araring larne,
‘Tamamila saot na langit,
i wakak ning dir hanrawai a risam.
10 6:10 Luk 22:42I wakak ning anum a matanitu ir hanot.
I wakak ning dir mur a nuknukim te na rakrakan hanua,
larot ning di sira muri saot na langit.
11 A pukakiar ne ur tabar mila ana utna na hangan amilai.
12 6:12 Matiu 6:14-15; 18:21-35Ur kepsen anumila na toltol laulaula,
larning mila otleng mila ka nuk duman sen anunla na toltol laulaula tetek mila.
13 6:13 Luk 22:40; Jems 1:13; Jon 17:15; 2 Tesalonika 3:3Gong u ben mila uting na arlam.
Ur alaun mila kusun a Tena Laulau.’*6:13 Ana dingla na paka buk ana warwara Grik dingla na warwarala otleng i kes te na ves ne. I larne: Anasa anumi ka a matanitu pa rakrakai pa matatar, onone pa lamur pa bel ir rarop. Amen.
14 6:14 Mak 11:25-26“Ning mulor nuk duman sen na toltol laulaula ning a tarai la toli tetek mulo, e Tamamulo, ning i kes saot na langit, ir kepsen anumulo na toltol laulaula otleng. 15 Ika, ning bel mulo nuk duman sen na toltol laulaula, ning a tarai la tol tari tetek mulo, e Tamamulo otleng bel ir kepsen anumulo na toltol laulaula.
A asaer ana tamai
16 6:16 Aisaia 58:5-9“Ning mulor tamai sur mulor araring, gong mulo tatatai arlar ana tena asasongola, anasa la tai na balmaris sur a tarai lar oroi i mang la tamai. A atong momoli tamulo, ning a tarai la aitna pas la, i ot ning anunla a kidol a arlou. 17 Ning ur tamai, ur kom a hihim, pa ur damus a patarim, 18 sur gong a tarai la tasmani mang u tamai. E Tamam ka, ning bel tik i oroi i, ir tasmani. Pa e Tamam ning i oroi asaning u tol kumnani, ir saran anum a arlou.
Na gongon saot na langit
(Luk 12:33-34)
19 6:19 Jems 5:1-3“Gong mulo suah taum a gongonla te lapiu, ning a koropos pa ros diar alaulau sen la ka, pa na tena kinkinaula lar kas pa lar kinau i. 20 6:20 Matiu 19:21; Luk 18:22Mulor suah taum a gongonla saot na langit, ning a koropos pa ros bel diar alaulau i, pa na tena kinkinau otleng bel lar kinau lar pasi. 21 Anasa ting na hanua ning anum a gongonla kaning ia, anum a lalaun otleng kaning ia.
A lam ana palaondala
(Luk 11:34-36)
22 “Naur a matandala dia arlar ana lam ana palaondala. Ning naur a matam dia wakak, a palaom rop ir bukus ana talapor. 23 Ika, ning naur a matam dia laulau, a palaom rop ir bukus ana mormorom. Ning anum a talapor i mormorom ka, a mormorom ning ir itna kol!
Gong mulo nuknuk kol sur ta utna
(Luk 16:13; 12:22-31)
24 “Bel tik ir titol sot pas tetek ir naur a ningnigo. Ir nget ning a halindiau, pa ir mang sur ning a halindiau, ir katnan ning, pa takai ir saran a kaba hina kusuni. Bel mulor titol sot pas tetek e God pa tetek a mani otleng.
25 6:25 Pilipai 4:6; 1 Timoti 6:6-8; 1 Pita 5:7“I maining, a atongi tamulo mang, gong mulo nuknuk kol ana numulo a lalaun mang asaning mulor ieni, pa sa mulor gangi. Pa gong mulo nuknuk kol ana palaomulo otleng mang asa mulor mermer ono. A lalaun i itna tana utna na hangan, gepi? Pa palaondi otleng i itna tana kaenla, gepi? 26 6:26 Matiu 10:29-31; Luk 12:6-7Mulor oroi a manila. Bel la oman tar ta utna, pa bel la sol tar al utna, pa bel la susuah taum ana ta rumai, ika e Tamamulo ning i kes saot na langit, i sira tabar la. Pa mulo, mulo itna kol tanla. 27 Esi tamulo ning i nuknuk kol ana nuna lalaun, ir tolsot sur ir tugus barah siklik anuna lalaun? Bel tik.
28 “Sur asaning mulo nuknuk kol sur a kaenla? Mulor oroi a wakak a purpurla misa na bual, mang la gomo mangmangasa. Bel la sira titol pa bel la sira tol kaen. 29 6:29 1 King 10:4-7; 2 Stori 9:3-6Ika a atongi tamulo, e King Solomon ot ning anuna mermer rop i tai wakak, ika bel i tai wakak arlar ana purpurla ning. 30 E God i amermer a ulai sakas na bual ana wakak a purpurinla, ning anone i tapalas, pa latu dir tun seni ting na iah. Ning i toli larning ana ulai, i momol kol mang ir amermer mulo otleng. Anumulo a tortorot i natarna kol. 31 Gong mulo nuknuk kol pa mulo atongi mang, ‘Asa dalar ieni?’, o ‘Asa dalar gangi?’, o ‘Asa dalar mermer ono?’ 32 6:32 Matiu 6:8Anasa a taraila ning bel la tasman e God la rakrakai sur a ututnala rop ning, ika e Tamamulo ning i kes saot na langit i tasmani mang mulo kapan sur a ututnala rop ning. 33 6:33 1 King 3:13-14; Buk Song 37:4, 25; Rom 14:17Mulor rakrakai nigo sur anuna matanitu pa anuna tostos a toltol, pa ir tabar mulo otleng ana ututnala rop ne. 34 Pa gong mulo nuknuk kol sur a pukakiar latu, anasa latu ir nuknuk ot suri. A mamahatla ona taktakai a pukakiar i to pasi ot a pukakiar ning.”

- Matiu
- <
- 6
- >

6:1: 6:1 Matiu 23:5

6:5: 6:5 Matiu 23:5; Luk 18:10-14

6:7: 6:7 1 King 18:26-29

6:8: 6:8 Matiu 6:32

6:10: 6:10 Luk 22:42

6:12: 6:12 Matiu 6:14-15; 18:21-35

6:13: 6:13 Luk 22:40; Jems 1:13; Jon 17:15; 2 Tesalonika 3:3

*6:13: 6:13 Ana dingla na paka buk ana warwara Grik dingla na warwarala otleng i kes te na ves ne. I larne: Anasa anumi ka a matanitu pa rakrakai pa matatar, onone pa lamur pa bel ir rarop. Amen.

6:14: 6:14 Mak 11:25-26

6:16: 6:16 Aisaia 58:5-9

6:19: 6:19 Jems 5:1-3

6:20: 6:20 Matiu 19:21; Luk 18:22

6:25: 6:25 Pilipai 4:6; 1 Timoti 6:6-8; 1 Pita 5:7

6:26: 6:26 Matiu 10:29-31; Luk 12:6-7

6:29: 6:29 1 King 10:4-7; 2 Stori 9:3-6

6:32: 6:32 Matiu 6:8

6:33: 6:33 1 King 3:13-14; Buk Song 37:4, 25; Rom 14:17

© 2023 Wycliffe Bible Translators Australia