- Hibru
- <
- 13
- >

13
A toltol ning e God ir gas ono
1 Gong mulo manah ana marmaris artalai tetek mulo, arlar omulo na kabaitas ana tortorot. 2 13:2 Rom 12:13; Stat 18:1-8; 19:1-3Mulor sira gas pas a wasirala ting na numulo na rumai. Anasa dingla na tarai ning la tol a toltol ning, la ka gas pas a angelola, ika bel la tasmani. 3 Mulor nuk pas la ning la kes ting na karabus, arlar larning mulo karabus taum otleng onla. Mulor nuk pas la otleng ning di alaulau la, arlar larning di alaulau mulo otleng.
4 13:4 Epeses 5:5I wakak ning mulo rop, mulor hanrawai a keskes a tinaulai, pa gong ta dur a toltol ir kes ono. Anasa e God ir warkurai tik ning i tol a toltol laulau ana ta hane anuna tik o ta barsan anuna tik, pa tik otleng ning i tol a pamuk a toltolla.
5 13:5 Lo 31:8; Josua 1:5Mulor tai alar mulo sur mulor langolango kusun a tnan nuknuk sur a mani. Mulor gas ka ana artabar ane God ning ka kes tetek mulo. Anasa i ot ka atong tari larne,
“Bel ar noren sen u,
pa bel ar han kusun u.” Lo 31:6
6 I maining bel dalar matmataut, dalar atongi ka larne,
“A Leklek anuk a tena arnangai,
pa bel ar matmataut.
Asaning a tarai lar toli hok?” Buk Song 118:6-7
7 13:7 1 Korin 4:16Mulor nuk pas anumulo na ningnigo, ning nating la asaer mulo ana warwara ane God. Mulor nuk pas anunla ngas a lalaun, pa mulor mur anunla tortorot. 8 E Iesu Karisito bel ir ries. Nating, onone pa lamur pa bel ir rarop, e Iesu Karisito i arlar ka.
9 13:9 Rom 14:17Gong mulo mur a urmatana ngas a asaerla ning ir ben rongon mulo. I wakak ning a marmaris ane God ir arakrakai a ingundala. Ning dala mur a warkuraila ana utna na hangan bel ir arakrakai a ingundala, pa bel ir nangan la ning la muri.
10 Ika anundala logo na tun artabar kaning. A tena artabarla tetek e God, ning la titol ting na rumai a sel, bel tik i malmaling sur lar hangan ana anundala logo na tun artabar. 11 13:11 Wok Pris 16:27A ningnigo na tena artabar tetek e God i sira kibas kas a suluk a inagoila ting na pukna ning i Tabu Kol, sur a artabar ning ir kepsen a toltol laulaula. Ika, a kidol a palaona inagoila di tun sen la tumo lapiu na hanua. 12 13:12 Jon 19:17Mang otleng larning e Iesu i kilang kankan pa i mat tumo lapiu na woroh na tnan hanua, sur ir atotoh a tarai ana sulukna ot. 13 13:13 Hibru 12:2I wakak ning dalar han teteki kaning ot lapiu na hanua, pa dalar kilang a meme taum onoi. 14 13:14 Hibru 11:10, 16; 12:22Anasa bel anundala ta hanua te ning ir kes tikin. Dala tai sur a hanua ning lamur ir hanot.
15 13:15 Buk Song 50:14, 23I maining, ana pukakiarla rop dalar atong leklek pas e God, ana risana e Iesu. A atong leklek ne i arlar ana artabar ning dala sarani tetek e God, ning a pahandala i apuasa a risana. 16 13:16 Pilipai 4:18Gong mulo dumdumai sur mulor tol a wakak a titol pa mulor tabar a tarai. Ning mulo toli larning, i arlar ana artabar tetek e God ning i gas ono.
17 13:17 1 Tesalonika 5:12Mulor longor tetek anumulo na ningnigola, pa mulor anatarna mulo nahai a nunla na warkurai, anasa la tai alar mulo, pa lamur lar warwara talapor na matana e God ana nunla titolla tetek mulo. Mulor longor tanla sur lar gas ana nunla titolla, pa bel lar kilang mamahat ono. Anasa ning lar titol taum ana mamahat bel ir nangan mulo.
18 13:18 Aposel 24:16; 2 Korin 1:12Mulor araring omila. Mila tasman momoli mang a nuknukimila bel i tiu mila on ta utna, pa mila mang sur anumila a lalaun ir tostos ana ututnala rop. 19 Pa a nunung rakrakai mulo, sur mulor araring, sur e God milau ir sune ulak iau tetek mulo.
A niaring sur e God ir nangan dala
20 13:20 Jeremaia 32:40; Esekiel 37:26; 1 Pita 2:25A araring tetek e God ning i sira saran a balmolmol. Esaning i akamtur ulak pas anundala Leklek e Iesu kusun a minat. E Iesu, i a tnan tena tai alar ana sipsip ning i mat pa i saran tar a sulukna ot sur ir tol a kunubus ning ir kes tikin. I maining e God i akamtur ulak pasi kusun a minat. 21 A araring tetek e God sur ir tabar mulo ana wakak a ututnala rop, sur mulor mur a nuknukna. A araring otleng mang, ana titol ane Iesu Karisito, e God ir awakak dala arlar ot ana nuknukna. Dalar atong leklek pas e Iesu Karisito, bel ir rarop. Amen.
A ararop a warwara na marmaris
22 Na tastasikla, a nunung mulo sur mulor longor wakak a warwara na arnangai ne, anasa a pas ne a tumusi tetek mulo bel i barah. 23 Ar atai mulo mang, a tasindala e Timoti, di ka apurum seni kusun a karabus. Ning ir hanot kapit ute, mia rop miar hanot tetek mulo.
24 Mulor saran anumila marmaris tetek anumulo na ningnigola rop, pa tetek a taraila rop ane God. La otleng mitumo e Itali la saran anunla marmaris tetek mulo.
25 A marmaris ane God ir kes tetek mulo rop.

- Hibru
- <
- 13
- >

13:2: 13:2 Rom 12:13; Stat 18:1-8; 19:1-3

13:4: 13:4 Epeses 5:5

13:5: 13:5 Lo 31:8; Josua 1:5

13:7: 13:7 1 Korin 4:16

13:9: 13:9 Rom 14:17

13:11: 13:11 Wok Pris 16:27

13:12: 13:12 Jon 19:17

13:13: 13:13 Hibru 12:2

13:14: 13:14 Hibru 11:10, 16; 12:22

13:15: 13:15 Buk Song 50:14, 23

13:16: 13:16 Pilipai 4:18

13:17: 13:17 1 Tesalonika 5:12

13:18: 13:18 Aposel 24:16; 2 Korin 1:12

13:20: 13:20 Jeremaia 32:40; Esekiel 37:26; 1 Pita 2:25

© 2023 Wycliffe Bible Translators Australia