- 1 Korin
- <
- 16
- >

16
Anunla artabar tetek a tarai ane God saot e Jerusalem
1 16:1 Rom 15:25-26; 2 Korin 8:1-9Ar atai mulo ana asaning mulor toli ana mani ning mulo migen taumi sur a tarai ane God ning la kes saot e Jerusalem. Mulor toli larning ia ka atai tar a tarai a lotu ting na hananuala tumo na papar Galesia sur lar toli. 2 Ana ningnigo na pukakiar ana taktakai wik, mulo rop taktakai mulor suah masik sen ta mani miting na anumulo a mani pa mulor suah tari ka. La ning la tol otnan a tnan mani lar saran a tnan, pa la ning la tol otnan a natarna lar saran a natarna. Gong mulor migen taum a mani ana pukakiar ning ar hanot. 3 Mulor aslang pas al tarai ning mulo tortorot onla sur lar abaran anumulo a artabar. Pa ning ar hanot tingia, ar saran tar na pas a warwara talapor tetek la, sur lar losi taum ana numulo a artabar, par sune la ono usaot e Jerusalem. 4 Ning i wakak sur iau otleng ar han, milar han taum.
E Pol i atai talapor la ana nuna tinan
5 16:5 Aposel 19:21Ar han utumo na hananuala tumo na papar Masedonia. Pa lamur ar han otleng uting tetek mulo. Anasa ar han kaba utumo e Masedonia. 6 16:6 Rom 15:24Ngandek ar kes siklik pas ot taum omulo tingia, o ngandek ar kes tuk na kalang a kotkoto pa tnan wuwu ir rop, pa lamur mulor nangan iau ana nuk a tinan sur a hananuala maleng ning ar han ia. 7 Bel a mang sur ar han tetek mulo onone, par tur siklik pas ka napirimulo ana nuk a tinan. Ning a Leklek ir malmaling pas iau, a mang sur ar kes bongnan pas iau ot napirimulo. 8 16:8 Aposel 19:8-10; 2 Korin 2:12Ar kes te e Epeses tuk ana Pukakiar a Pentikos, 9 anasa a ngas ka sapang sur anuk a titol ir gomo pa ir wai, pa galis a tarai otleng la mang sur lar sairas a titol anumila.
10 16:10 1 Korin 4:17Ning e Timoti ir hanot tetek mulo, mulor tai alari sur gong i matmataut ning i kes napirimulo, anasa i tol a titol anuna Leklek, arlar hok otleng ning a toli. 11 16:11 1 Timoti 4:12Gong mulo oroi purpurumi. Ning ir ulak ute tetek iau, mulor sune seni ana balmolmol. Pa iau, a kes nanan pasi, ning ir hanot taum ana tastasindala.
12 16:12 1 Korin 3:6A mang sur ar atai mulo ana tasindala e Apolos. A nunung rakrakai i mang ir han taum ana tastasindala tetek mulo, ika belot i mang suir han. Lamur ning ta ngas ir sapang teteki, ir han ot.
Na ararop a warwara ane Pol
13 Mulor tumarang, pa mulor tur rakrakai ana tortorot. Mulor arlar ana rakrakai a taraila, ning bel la matmataut. 14 Mulor tol a ututnala rop ana marmaris.
15 16:15 1 Korin 1:16Mulo ka tasmani mang a tarai ning la kes ting na rumai ane Stepanas, la a ningnigo na tarai ning la lingir a nuknukinla ting na papar Akaia, pa la ka saran tar la sur lar nangan a tarai ane God. A nunung mulo na tastasik, 16 sur mulor anatarna pas mulo tetek a ngas a tarai larning, pa tetek la ning la titol taum onla, pa la rakrakai ana titol ning. 17 A gas ana tinan ot ane Stepanas, Potunatus pa e Akaikas, anasa ditol nangan iau ning bel mulo kes taum hok. 18 Ditol agasgas pas a inguk, pa ingumulo otleng. I wakak ning mulor oroi lalan a ngas a tarai larning, pa mulor hanrawai la.
19 16:19 Aposel 18:2, 18, 26A tarai a lotu te na hananuala te na papar Esia la saran anunla a marmaris tetek mulo. E Akuila pa e Prisila pa tarai a lotu otleng ning la sira lotu taum ting na nundiau a rumai, la saran anunla a tnan marmaris tetek mulo ana risan a Leklek. 20 Na tastasindala rop la saran anundala a marmaris tetek mulo. Ning mulo arpastek, mulor maris artalai mulo ana argoro na marmaris, pa mulor toli ana totoh a toltol.
21 Anuk siklik warwara na marmaris ne, iau ot, e Pol, a tumusi tetek mulo ana kuk. 22 16:22 Galesia 1:8-9Ning tik bel i mang sur a Leklek, ir hirua tikin. A Leklek, han ute!
23 A marmaris anuna Leklek e Iesu ir kes taum omulo. 24 Anuk a marmaris tetek mulo rop oe Karisito Iesu. Amen.

- 1 Korin
- <
- 16
- >

16:1: 16:1 Rom 15:25-26; 2 Korin 8:1-9

16:5: 16:5 Aposel 19:21

16:6: 16:6 Rom 15:24

16:8: 16:8 Aposel 19:8-10; 2 Korin 2:12

16:10: 16:10 1 Korin 4:17

16:11: 16:11 1 Timoti 4:12

16:12: 16:12 1 Korin 3:6

16:15: 16:15 1 Korin 1:16

16:19: 16:19 Aposel 18:2, 18, 26

16:22: 16:22 Galesia 1:8-9

© 2023 Wycliffe Bible Translators Australia