- Kolosi
- <
- 4
- >

4
1 4:1 Epeses 6:9Mulo a ningnigola, mulor tol a tostos a toltol tetek anumulo na tena titol oros, pa gong mulo purpurngis, anasa mulo tasmani mang mulo otleng, anumulo a Leklek, ning i kes saot na langit.
Dalar warwara talapor oe Karisito
2 4:2 Epeses 6:18; Pilipai 4:6Mulor rakrakai ana niaring. Ning mulo araring, a nuknukimulo ir talapor, pa mulor atong wakak tetek e God. 3 4:3 Rom 15:30; Epeses 6:19Mulor araring otleng omila, sur e God ir sapang a ngas sur milar apuasa a warwara oe Karisito, ning nating i mumun. Kane a kes na karabus, anasa a warwara talapor onoi. 4 Mulor araring sur ar warwara talapor wakak onoi, sur ar tolsot pas anuk a titol.
5 4:5 Epeses 5:15-16Mulor titol taum ana tastasman tetek a tarai ning bel la tortorot, pa ana pukakiarla rop, ning i langolango sur mulor warwara talapor tetek la, mulor toli. 6 4:6 Epeses 4:29; 1 Pita 3:15Ning mulor warwara tetek a tarai, anumulo na warwara ir wakak, pa ir agasgas la, sur mulor saran a tostos a arkeles ana kabah anunla taktakai.
E Pol i sune e Tikikus utumo e Kolosi
7 4:7 Epeses 6:21E Tikikus ir atai mulo ana ututnala rop ning a toli. I a tasindala ning mila mang kol suri, a momol a tena arnangai pa tena titol taum omila ana titol anuna Leklek. 8 4:8 Epeses 6:22A sune i tetek mulo, sur mulor tasman anumila a lalaun i mangmangasa, pa sur ir wunan mulo. 9 4:9 Pilimon 1:10-12Ir han taum oe Onesimus, a tasindala ning i momol ana nuna titol pa dala mang kol suri, esaning a halimulo. Diar atai mulo ana ututnala rop ning i hanot te.
A warwara na marmaris
10 4:10 Aposel 12:12; 15:37-39; 13:13E Aristarkus, esaning i kes taum hok te na karabus, i saran anuna marmaris tetek mulo, dia ma e Mak a malna e Barnabas. Ning e Mak ir hanot tetek mulo, mulor gasgas pasi, larning a warwara ning mulo ka kibas pasi nating. 11 Pa e Iesu, ning a risana otleng e Jastus, i otleng i saran anuna marmaris tetek mulo. Ditol ne, ditol natol a te Juda ning ditol tortorot, pa ditol sot ka miting na tarai Judala ditol titol taum hok sur a matanitu ane God. Ditol arakrakai iau.
12 4:12 Kolosi 1:7; 2 Timoti 4:10-11; Pilimon 1:23-24E Epapras, i ning a halimulo, pa tena titol oros ane Karisito Iesu, i saran anuna marmaris tetek mulo. I sira araring rakrakai omulo, sur mulor tur rakrakai, pa mulor rakrakai ana lalaun anumulo oe Karisito, pa mulor tasman a nuknuk rop ane God. 13 Anasa iau ot a oroi i pa a atatai momol onoi tetek mulo, mang i titol rakrakai sur mulo pa sur la tumo e Laodisia pa la otleng to e Hierapolis. 14 E Luk, a dokta ning mila mang kol suri, pa e Demas, dia saran anundiau a marmaris tetek mulo.
15 Mulor saran anuk a marmaris tetek a tastasindala tumo e Laodisia, pa tetek a hane ne, e Nimpa, pa tarai a lotu otleng, ning la sira lotu taum ting na nuna rumai.
16 Ning di ka was tar a pas ne tetek mulo, lamur mulor sarani tetek a tarai a lotu tumo e Laodisia sur dir wasi tetek la otleng. Mang otleng larning, mulor was a pas ning a tumusi tetek a tarai Laodisia.
17 4:17 Pilimon 1:2Mulor atai e Arkipus manglarne, ir tol arop tar a titol anuna Leklek ning di ka saran tari tana.
18 4:18 1 Korin 16:21Anuk siklik warwara na marmaris ne iau ot, e Pol, a tumusi ana kuk tetek mulo. Gong mulo duman tar iau, mulor nuk pas iau, ning a kes na karabus.
A marmaris ane God ir kes taum omulo.

- Kolosi
- <
- 4
- >

4:1: 4:1 Epeses 6:9

4:2: 4:2 Epeses 6:18; Pilipai 4:6

4:3: 4:3 Rom 15:30; Epeses 6:19

4:5: 4:5 Epeses 5:15-16

4:6: 4:6 Epeses 4:29; 1 Pita 3:15

4:7: 4:7 Epeses 6:21

4:8: 4:8 Epeses 6:22

4:9: 4:9 Pilimon 1:10-12

4:10: 4:10 Aposel 12:12; 15:37-39; 13:13

4:12: 4:12 Kolosi 1:7; 2 Timoti 4:10-11; Pilimon 1:23-24

4:17: 4:17 Pilimon 1:2

4:18: 4:18 1 Korin 16:21

© 2023 Wycliffe Bible Translators Australia