- Aposel
- <
- 7
- >

7
A warawai ane Stiwen
1 A ningnigo na tena artabar tetek e God i deken e Stiwen mange, “I momol ot a warwarala ne?” 2 Pa i kelesi mange, “Na tastasik pa na tamang, mulor longor tak. A God a matatar i hanot tetek a tubundala e Abaram, ning kaning ot i kes ting e Mesopotemia, pa belot i kes tumo e Haran. 3 Pa e God i atongi tana mang, ‘Ur han kusun anum a hanua, pa na maimla otleng, pa ur han uting na hanua ning ar asangan u onoi.’ Stat 12:1
4 7:4 Stat 11:31—12:5“Pa i han kusun a hanua anuna Kaldiala, pa i kes tumo e Haran. Lamur tana minat ane tamana, e God i sune ulaki sur a hanua ne, onone dala kes ono. 5 7:5 Stat 12:7; 15:18; 17:8Belot i saran ta puka kabalapiu tana sur anunai, o ta natar a pukna kama. Ika, i lele tari mang lamur ir saran tar a kabalapiu ne tana pa tetek na tumtubunala. Ning e God i lele, e Abaram belot ta natnalik. 6 7:6 Kisim Bek 12:40Pa e God i atai i mang, ‘Na tumtubum lamur tam lar kes na wasira ting na ta wasira na hanua, pa lar titol na karabus, pa dir alaulau la ona diat a mar a rau. 7 7:7 Kisim Bek 3:12Ika ar akadik a taraila miting na matanitu ning la dat pas na tumtubum sur lar titol na karabus. Pa lamur la ning la titol na karabus lar han kusun a hanua ning, pa lar lotu tetek iau te na hanua ne.’ Stat 15:13-14
8 7:8 Stat 17:9-14; 21:4E God i saran tar a kunubus ta e Abaram. Pa asilang ana kunubus ning, a kot talilis a palaona kaklik barsan. E Abaram i aitna e Aisak, pa ning ka siwal a pukakiar anoi, e Abaram i kot talilis a palaona e Aisak. Lamur e Aisak i aitna e Jekop, pa e Jekop i aitna pas ning a bonot pa pisir naur a tumtubundala.
9 7:9 Stat 37:11, 28; 39:1-3, 21-23“Na tubundala tagun nating la bal laulau oe Josep, a tasinla, pa la siurani sur ir titol na karabus tumo e Ijip. Ika e God i kes taum onoi, 10 7:10 Stat 41:37-44pa i alauni kusun a mamahatla ning i kilangi. I saran a wakak a mananos tana, pa i nangani sur e Pero, a king mitumo e Ijip, ir gas onoi. E Pero i suahi sur ir ningnigo ting na hanua Ijip pa ir ningnigo otleng ting na rumai ane Pero.
11 7:11 Stat 41:54; 42:1-2“Pa tnan munurak i hanot rop tumo e Ijip, pa e Kenan otleng, pa galis a mamahat i kibas a taraila, pa bel al utna na hangan ana tumtubundala. 12 Ning e Jekop i tasmani mang a wit kanumo e Ijip, i sune na natnatnala, a tumtubundala, la han mitumo e Kenan uto e Ijip a ningnigo na tinan. 13 7:13 Stat 45:1-4, 16Ning ka munaur a tinan anunla, e Josep i atai talapor la mang ai a tasinla. Pa e Pero otleng i talapor bot ana tastasna e Josep. 14 7:14 Stat 45:9-11; 46:27Lamur e Josep i arsune sur e tamana, e Jekop, la taum ana mainala. La rop mais a bonot pa pisir dilima. 15 7:15 Stat 46:1-7; 49:33Pa e Jekop taum ana mainala la han pa la kes tumo e Ijip. Lamur e Jekop pa na natnatna la mat tumo ia. 16 7:16 Stat 23:2-20; 33:19; Josua 24:32A galis a raula lamur di los pas a sursurinla pa di akas la ting na kulam a minat tumo e Kenan ting na hanua Sikem. A kulam a minat ning e Abaram ka lou tari tana natnatna e Hamor.
17 7:17 Kisim Bek 1:7“Ning i milau amon a taim sur e God ir tolsot pas anuna lele tetek e Abaram, anundala na tarai la ka galis rop tumo e Ijip. 18 Pa ning a tona king i turpasi sur ir warkurai e Ijip, pa bel i talapor ana titol ane Josep nating. 19 7:19 Kisim Bek 1:11-22Pa i asongo tar anundala na tarai, pa i alaulau la, pa i warkurai tari sur lar kepsen anunla na kakak betbetela sur lar mat.
20 7:20 Kisim Bek 2:2“Ana rau ning, di agon e Moses. Ai a wakak a kaklik kol na matana e God, pa di tai alari ana natol a kalang ting na rumai ane tamana. 21 7:21 Kisim Bek 2:3-10Ning di apurumi tumo lapiu, a natna hane e Pero i los pasi, pa i lawati sur a natnalik. 22 Pa di asaer e Moses ana ngas a mananosla rop anuna tarai Ijip, pa ai a rakrakai a barsan ana nuna na warwara pa titolla.
23 “Ning ka diat a bonot a rau a lalaun ane Moses, i nuknuk sur ir han pa ir oroi anuna tarai Israel. 24 7:24 Kisim Bek 2:11-15I oroi ning a te Ijip i um laulau ning a te Israel, i dun tetek diau pa i umkol a te Ijip, sur ir keles pas ning a halna. 25 E Moses i nuki mang anuna tarai lar tasman lalani mang e God i sune i sur ir alaun pas la, ika bel la tasmani.
26 “Ning a pukakiar lamur tana, i oroi naur a te Israel dia harum, pa e Moses i mang sur ir amolmol diau mange, ‘Naur a barsan, mu ka. Mangasa ning mu alaulau artalai mu?’ 27 Pa esaning i um laulau tar ning a halna i sugut sen e Moses, pa i atai i mang, ‘Esi i suah tar u sur ningnigo pa ur tena warkurai anumila? 28 U mang sur umkol iau, larning u umkol a te Ijip nabong, gepi?’ Kisim Bek 2:14
29 7:29 Kisim Bek 2:21-22; 18:3-4Ning e Moses i longor a warwara ne, i liu kumna utumo na hanua Midian. Ana nuna keskes na wasira tumo, i aitna naur a natna, naur a kaklik barsan.
30 7:30 Kisim Bek 3:1-4“Ning ka diat a bonot a rau ana nuna keskes tumo e Midian, ning a angelo i hanot teteki ana irnga na iah tingui na natar a rakai ning i irnga, ting na hanua bel milau a mangir Sinai. 31 Ning e Moses i oroi, i kulkulan ono. I han milau sur ir oroi wakaki, pa i longor a elngena Leklek i mang, 32 ‘Iau a God anuna tumtubumla tagun nating, a God ane Abaram, Aisak pa e Jekop.’ Kisim Bek 3:6
Pa e Moses i koloron, pa i matmataut sur ir oroi. 33 Pa Leklek i atai i mange, ‘Ur pak sen naur a su kusun naur a ham, anasa a kabalapiu ne u tur onoi, anuki. 34 Ia ka oroi a mamahatla ning i kibas anuk a tarai ning la kes tumo e Ijip, pa ia ka longor anunla na tinangis. Pa ia ka han purum, sur ar alangolango pas la. Lamut, par sune ulak u utumo e Ijip.’ Kisim Bek 3:5, 7-8, 10
35 “A tarai Israel ning la aliu sen e Moses ana nunla na warwara mang, ‘Esi i suah tar u sur ningnigo pa ur tena warkurai anumila?’ Ika, e God ot i sune i sur ir ningnigo pa ir alangolango a taraila. I sune i ana warwara anuna angelo ning i hanot teteki ting na natar a rakai. 36 7:36 Kisim Bek 7:3; 14:21; Namba 14:33E Moses i nigon purum la mitumo e Ijip, i tol a ututnala na kulkulan, pa akinalangla tumo e Ijip pa tumo na Tasi Kubar, pa ting na hanua bel otleng, arlar ana diat a bonot a rau. 37 E Moses, esaning i atai tar a tarai Israel mang, ‘E God ir saran ta propet arlar hok miting ot na numulo a mangis a tarai.’ Lo 18:15
38 7:38 Kisim Bek 19:3E Moses i kes taum ona maindala tagun nating, a tarai Israel, ting na hanua bel, pa angelo i warwara teteki saot na mangir Sinai. Pa i kibas a warwara ning i laun pa i tumus akesi sur dala.
39 “Ika na maindala tagun nating bel la mang sur lar longor ta e Moses. La gilam ris kusuni, pa la nuknuk ulak utumo e Ijip. 40 Pa la atai e Aron mang, ‘Ur tol pas anundala al god sur lar nigon dala, anasa e Moses, esaning i nigon purum pas dala mitumo e Ijip, bel ma dala tasman asaning ka hanot onoi.’ Kisim Bek 32:1
41 7:41 Kisim Bek 32:2-6Ana pukakiarla ning, la tol pas a natar a bulumakau ana gol, pa la gas ana ngen kunla pa la artabar teteki. 42 Pa e God i talingir kusun la, pa i noren la, sur lar lotu tetek a nangnangla, larning di ka tumus tari ting na buk anuna propetla mange,
‘Mulo a tarai Israel,
diat a bonot a rau ning mulo kes ting na hanua bel,
bel mulo artabar, pa bel mulo umkol ta inagoi sur mulor artabar onoi tetek iau.
43 Mulo los a rumai lotu anuna asasongo na god Molek,
pa manar a nangnang anuna numulo a asasongo na god Repan.
A ututnala ning mulo toli, sur mulor lotu tetek la.
Ar kepsen sen mulo’ Amos 5:25-27
pa mulor han bolos e Babilon pa utumot.
44 “Na maindala tagun nating la los amon a rumai a sel ting na hanua bel. A rumai a sel ning, i apuasa i mang e God i kes taum onla. Di toli muri ot a warwara ane God tetek e Moses arlar ana manar ning i oroi tari. 45 7:45 Josua 3:14-17Pa na tubundala tagun nating la sarani tetek na natnatunla. Pa la male la los amoni ning e Josua i nigon la, sur lar kibas a hananuala kusun a taraila miting na matanitula ning e God i lu sen la. Pa i kes tingia tuk ana rau ane Dewit, 46 7:46 2 Samuel 7:1-16esaning e God i mang kol suri. Pa e Dewit i nunung e God sur ir malmaling sur ir tol ta rumai, sur a tarai lar lotu tingia tetek e God, a God ane Jekop. 47 7:47 1 King 6:1-38A rumai ning, e Solomon i toli. 48 Ika e God ning i Leklek Kol bel i kes ting na rumaila ning a tarai la toli, larning a propet i atongi mange,
49 ‘A Leklek i atongi mange: A langit anuk a keskes a king,
pa rakrakan hanua a utna ning a suah naur a hak saot ono.
Esi na ngas a rumai ning mulor toli anuki?
Kanaha anuk a pukna na manah?
50 Mangasa, bel a ngen kuk ana ututnala rop ne?’ ” Aisaia 66:1-2
51 7:51 Aisaia 63:10Pa e Stiwen i atai a tarai a kiwung mange, “Mulo na tabun longorla, a balamulo i bakbak kusun e God pa talngamulo i kutkut. Mulo sairas liknan a Talngan Tabu, arlar ana numulo na mangis a tarai tagun nating. 52 7:52 Matiu 23:31Esi na propet ning anumulo a mangis a tarai tagun nating, bel la alaulau i? La umkol la, ning la warwara nigo ana tinan ot anuna Tena Tostos ute, ning mulo ka saran tari uting na kuna hiruala, pa mulo ka umkol tari, 53 mulo ning mulo ka los a Warkuraila ane God, ning a angelola la sarani tetek mulo, ika bel mulo muri.”
Di wolot amat e Stiwen
54 Ning a tarai a kiwung la longor a warwarala ane Stiwen, la balakut kol, pa la harat pap suri. 55 7:55 Buk Song 110:1E Stiwen i bukus ana Talngan Tabu, i tadai usaot na langit, pa i oroi a matatar e God, pa e Iesu ning i tur ting na sot a kuna e God. 56 7:56 Kolosi 3:1Pa i atongi mang, “Oroi! A oroi a langit i sapang, pa a Nat a Barsan i tur ting na sot a kuna e God.” 57 Pa la bari ana tnan elngenla, la tong alar a talnganla, pa la dun alari. 58 La rihi kusun a hanua, pa la wololoti. Pa la ning la tiu e Stiwen, la pak sen anunla na kaenla ning la polpol alar anunla na mermer ono, pa la suahi ting na naur a hana ning a barman a risana e Sol. 59 Ning kaning ot la wololoti, e Stiwen i araring mange, “Leklek e Iesu, ur los pas a inguk.” 60 7:60 Luk 23:34Pa i kes ana bokona hana, pa i kukuk mang, “Leklek, gong u keles a toltol laulau ne la toli.” Ning ka atong aropi larne, i mat.

- Aposel
- <
- 7
- >

7:4: 7:4 Stat 11:31—12:5

7:5: 7:5 Stat 12:7; 15:18; 17:8

7:6: 7:6 Kisim Bek 12:40

7:7: 7:7 Kisim Bek 3:12

7:8: 7:8 Stat 17:9-14; 21:4

7:9: 7:9 Stat 37:11, 28; 39:1-3, 21-23

7:10: 7:10 Stat 41:37-44

7:11: 7:11 Stat 41:54; 42:1-2

7:13: 7:13 Stat 45:1-4, 16

7:14: 7:14 Stat 45:9-11; 46:27

7:15: 7:15 Stat 46:1-7; 49:33

7:16: 7:16 Stat 23:2-20; 33:19; Josua 24:32

7:17: 7:17 Kisim Bek 1:7

7:19: 7:19 Kisim Bek 1:11-22

7:20: 7:20 Kisim Bek 2:2

7:21: 7:21 Kisim Bek 2:3-10

7:24: 7:24 Kisim Bek 2:11-15

7:29: 7:29 Kisim Bek 2:21-22; 18:3-4

7:30: 7:30 Kisim Bek 3:1-4

7:36: 7:36 Kisim Bek 7:3; 14:21; Namba 14:33

7:38: 7:38 Kisim Bek 19:3

7:41: 7:41 Kisim Bek 32:2-6

7:45: 7:45 Josua 3:14-17

7:46: 7:46 2 Samuel 7:1-16

7:47: 7:47 1 King 6:1-38

7:51: 7:51 Aisaia 63:10

7:52: 7:52 Matiu 23:31

7:55: 7:55 Buk Song 110:1

7:56: 7:56 Kolosi 3:1

7:60: 7:60 Luk 23:34

© 2023 Wycliffe Bible Translators Australia