- 2 Timoti
- <
- 2
- >

2
A wakak a tena harum ane Karisito
1 Timoti, a natuklik ana tortorot, ur tur rakrakai ana marmaris ane God tetek dala, ning dala kes oe Karisito Iesu. 2 A asaerla ning u ka longor tari tak na matana galis a tarai, ur asaer al barsan onoi, la ning u tortorot onla mang lar tolsot pasi sur lar asaer al tarai otleng onoi. 3 2:3 2 Timoti 1:8Ur kilang a mamahat taum omila, arlar ana wakak a tena harum ane Karisito Iesu. 4 A wakak a tena harum bel i molot ana titol anuna tarai oros ka. Ir tol ot anuna titol sur ir agasgas anuna ningnigo. 5 2:5 2 Timoti 4:8Mang otleng larning a tena ardune ning i dun ana arsoksok, bel ir kibas ta arlou ning bel i mur a warkurai ana arsoksok. 6 2:6 1 Korin 9:7A tena omomai ning i titol rakrakai, i ot ir sol nigon a utna na hangan ting na barim ning ir makos. 7 Ur nuk akes a ututnala ne a tumusi tetek u, anasa a Leklek ot ir atalapor a kamkamna tetek u.
8 2:8 1 Korin 15:4; Rom 1:3Ur nuk pas e Iesu Karisito, esaning miting na mangis a tarai e Dewit pa i kamtur ulak kusun a minat. A Wakak a Warwara ne a warawai onoi. 9 2:9 Epeses 3:1, 13; Pilipai 1:12-14A kilang kankan pa di dot iau otleng arlar ana tena laulau, anasa a warawai ana Wakak a Warwara. Ika a warwara ane God bel dir dot lar pasi. 10 Pa kane ma a kilang kankan, ika a tur rakrakai ot, sur la ning e God ka aslang pas la. A tur rakrakai sur la otleng lar tortorot oe Karisito Iesu pa ir alaun pas la, pa lar kibas a matatar tikin. 11 2:11 2 Korin 4:11A warwara ne ar atongi tam, i momol kol:
Ning dala mat taum oe Karisito Iesu,
dalar laun taum otleng onoi.
12 2:12 Matiu 10:33Ning dala kilang kankan taum onoi,
dalar warkurai arlar ana king taum otleng onoi ana nuna matanitu.
Ning dala puain seni,
i otleng ir puain sen dala.
13 2:13 Rom 3:3-4; Taitus 1:2Ning bel dala tolsot pas anundala lele sur dalar mur e Karisito Iesu,
i ot ir tur rakrakai ana nuna lele,
anasa bel ir tolsot pasi sur ir kutus anuna lele.
A momol a tena titol ane God
14 2:14 1 Timoti 6:4; Taitus 3:9Gong u manah ana atatai tetek anum a tarai ana asaerla ne. Ur atumarang la na matana e God, sur gong la arlak ana warwara oros ka. A arlak bel i arnangai on ta utna, i alaulau la ka ning la longori.
15 2:15 1 Timoti 4:6Ur saran tar u tetek e God pa ur rakrakai sur u a momol a tena titol na matana e God, ning bel ta utna ir ame u ana num a titol, anasa u sira asaer wakak a taraila ana momol a warwara ane God. 16 2:16 1 Timoti 4:7Ur han masik kusun a warwarala ning bel i sot ana nuknuk e God, anasa a tarai ning la molot ana asaer ning la ka han bakbak kusun e God pa kaning ot la han. 17 2:17 1 Timoti 1:20Anunla asaer ning ir han sarara arlar ana laulau a masik ning i marase amon. E Himeneus pa e Piletus naur onla, 18 ning dia ka han rongo kusun a momolna. Dia atongi mang dala ka kamtur ulak pas kusun a minat, pa dia alaulau a tortorot anuna dingla na te Karisito.
19 2:19 Jon 10:14; 1 Korin 8:3; Aisaia 52:11Ika, e God ka suah tar a kama tortorot ning bel ir gulgule, pa di ka tumus tar a warwara onoi mange, “A Leklek i tasman la ning anunai.” Namba 16:5
Pa di ka tumus tari otleng mange, “Esining i atongi mang ai anuna Leklek ir gilam kusun a toltol laulau.”
20 Ting na ning a tnan rumai, dingla na kap di tol la ana silwa pa ana gol, pa dingla otleng di tol la ana rakai pa ana piopap. Dingla na kap sur a tatatnan ngasala, pa dingla otleng sur a dur a ututnala ka. 21 Ning tik i atotoh pas anuna lalaun kusun a toltol laulaula, ir arlar ana kap ning di gang onoi ana tatatnan pukakiar. Anasa ka totoh sur a Leklek ir titol ting na lalaun anunai sur ir tol a titol anunai, pa ka sang sur ir tol a wakak a titol.
22 2:22 1 Timoti 6:11Ur han masik kusun a nuknuk na barman, pa ur mur a tostos a toltol, a tortorot, a marmaris pa balmolmol, taum onla ning la araring tetek a Leklek ana totoh na nuknukinla. 23 2:23 1 Timoti 4:7Ur han masik kusun a kutkut a warwarala ning bel ta kamkamna, anasa la agomo ka a arlak. 24 A tena titol anuna Leklek gong i arlak, ir wakak a tena asaer. Ir tol a wakakna tetek a tarai rop, pa ir asangan anuna molmol a toltol tetek a tarai ning i atostos la. 25 La ning bel la mang sur anuna asaer, ir atostos la ana balmolmol, sakana e God ir atalapor a matanla sur lar lingir a nuknukinla, pa lar tasman a momol a asaer, 26 pa lar tastasman wakak, pa lar purum kusun a kun ane Satan, ning la ka hirua tar onoi sur lar sira mur a nuknukna.

- 2 Timoti
- <
- 2
- >

2:3: 2:3 2 Timoti 1:8

2:5: 2:5 2 Timoti 4:8

2:6: 2:6 1 Korin 9:7

2:8: 2:8 1 Korin 15:4; Rom 1:3

2:9: 2:9 Epeses 3:1, 13; Pilipai 1:12-14

2:11: 2:11 2 Korin 4:11

2:12: 2:12 Matiu 10:33

2:13: 2:13 Rom 3:3-4; Taitus 1:2

2:14: 2:14 1 Timoti 6:4; Taitus 3:9

2:15: 2:15 1 Timoti 4:6

2:16: 2:16 1 Timoti 4:7

2:17: 2:17 1 Timoti 1:20

2:19: 2:19 Jon 10:14; 1 Korin 8:3; Aisaia 52:11

2:22: 2:22 1 Timoti 6:11

2:23: 2:23 1 Timoti 4:7

© 2023 Wycliffe Bible Translators Australia