- Jon
- <
- 15
- >

15
E Iesu ot a rakai a wain
1 E Iesu i atongi mange, “Iau a rakai a wain momol, pa e Tata a tena tai alar. 2 15:2 Matiu 3:10I ting arop sen a rakrakanala hok ning bel la wai, pa i buri sen la rop ning la wai, sur lar wai kol. 3 Mulo ka toh anasa ana warwara ning ia ka atong tari tamulo. 4 Mulor patap hok, pa iau ar patap omulo. Bel mulor wai ning bel mulo patap hok, arlar ana rak a wain, bel ir wai oros ka, ning bel i patap ana rakaina.
5 “Iau ot a rakai a wain, pa mulo a rakrakanala. Esining i patap hok, pa a patap onoi, ir wai kol. Ika ning mulo laun masik kusun iau, bel mulor tolsot pas ta utna. 6 15:6 Matiu 7:19; 13:42Ning tik bel i patap hok, i arlar ana rak a rakai ning di migen seni pa ir marang. Dir suah taum la, pa dir migeni ting na iah, sur lar sot rop. 7 Ning mulo patap hok, pa anuk a warwara ir laun omulo, mulor nunung sur ta utna mulo mang suri, pa dir sarani ot tamulo.
8 15:8 Matiu 5:16“Ning mulor wai kol, mulor apuasa a matatar e Tata, pa waimulo ir asangani mang mulo anuk na kakak a asaerla. 9 E Tata i mang sur iau, larning iau otleng a mang sur mulo. Mulor laun ana nuk a marmaris. 10 15:10 Jon 14:15; 1 Jon 2:5Ning mulo longor ana nuk na warkurai, mulor laun ana nuk a marmaris, larning a longor ana warkuraila ane Tata, pa a laun ana nuna marmaris.
11 “A atong a warwarala ne tamulo, sur anuk a gasgas ir kes omulo, pa anumulo a gasgas ir bukus momol. 12 15:12 Jon 13:34Ine anuk a warkurai tetek mulo: Mulor mang artalai sur mulo, larning a mang sur mulo. 13 15:13 Jon 10:11; 1 Jon 3:16Ning tik i saran anuna lalaun sur ir mat sur na halalna, anuna marmaris i itna kol. Bel al marmaris anuna tik i arlar ono. 14 15:14 Matiu 12:50Mulo na halalik ning mulo longor ana nuk na warkuraila. 15 Bel a atong ulak mulo mang a tena titol orosla, anasa a tena titol oros bel i tasman a utna ning anuna ningnigo i toli. Ika a atong mulo na halalik, anasa ia ka atong arop tar a warwarala tamulo ning a longori ta e Tata. 16 Bel mulo aslang pas iau, iau ot a aslang pas mulo. Pa a saran a titol tamulo sur mulor han pa mulor wai, pa waimulo ir kes tikin. Pa e Tata ir tabar mulo ana saning mulo araring suri ana risak. 17 15:17 Jon 13:34Ine anuk a warkurai: Mulor mang artalai sur mulo.
A taraila mite na rakrakan hanua lar nget mulo
18 “Ning a taraila mite na rakrakan hanua lar nget mulo, mulor nuk pasi mang la nget nigon iau. 19 15:19 Jon 17:14Ning mulo mite na rakrakan hanua, lar mang sur mulo larning mulo anunlai. Ika mulo bel mite na rakrakan hanua, ia ka aslang pas mulo kusuni. Ine a kamkamna ning a taraila mite na rakrakan hanua la nget mulo. 20 15:20 Jon 13:16Mulor nuk pas a warwara ning ia ka atong tari tamulo mange, ‘A tena titol oros bel i leklek tan anuna ningnigo.’ Ning la alaulau iau, lar alaulau mulo otleng. Ning la longor ana nuk na warwara, lar longor otleng ana numulo na warwara. 21 Lar alaulau mulo anasa mulo anuki, anasa bel la tasman esaning i sune iau ute.
22 “Ning bel ar hanot pa bel ar warwara tanla, bel dir tiu la ana nunla na toltol laulaula, pa lar langolango. Ika onone, bel al warwara anunla sur lar alar la onoi kusun anunla na toltol laulau. 23 15:23 Luk 10:16Esining i nget iau, i nget e Tata otleng. 24 Ia ka tol tar a titolla ning bel tik i tolsot tari. Ning bel ar tol tar al titol ne tanla, bel dir tiu la ana nunla na toltol laulau pa lar langolango. Pa onone, la ka oroi tar a titolla ning a toli, ika la nget mia rop ma e Tata. 25 15:25 Buk Song 69:4Di toli larne, sur dir tolsot pas a warwara ning di ka tumus tari ting na Buk a Warkurai mange, ‘La nget iau, pa bel ta kamkamna.’ Buk Song 35:19
26 15:26 Jon 14:26“Ar sune a Tena Arnangai tetek mulo misaot ta e Tata, i a Talngan Tabu na momolna. Ning ir hanot ir warwara talapor hok. 27 Pa mulo otleng mulor warwara talapor hok, anasa mulo kes taum hok ana nuk a kamkama titol tuk onone.

- Jon
- <
- 15
- >

15:2: 15:2 Matiu 3:10

15:6: 15:6 Matiu 7:19; 13:42

15:8: 15:8 Matiu 5:16

15:10: 15:10 Jon 14:15; 1 Jon 2:5

15:12: 15:12 Jon 13:34

15:13: 15:13 Jon 10:11; 1 Jon 3:16

15:14: 15:14 Matiu 12:50

15:17: 15:17 Jon 13:34

15:19: 15:19 Jon 17:14

15:20: 15:20 Jon 13:16

15:23: 15:23 Luk 10:16

15:25: 15:25 Buk Song 69:4

15:26: 15:26 Jon 14:26

© 2023 Wycliffe Bible Translators Australia