- Rom
- <
- 13
- >

13
E God ot i suah tar a matanitu
1 13:1 Taitus 3:1; Gutpela Sindaun 8:15Dala rop dalar anatarna pas dala nahai a ningnigola miting na matanitu. Anasa e God ot i saran tar a keskes na ningnigo tetek a ningnigola miting na matanitu, pa bel ta matanitu ning e God bel i tol otnan tari. 2 I maining tik ning bel ir longor ana warkurai anuna matanitu, bel i longor ana warkurai ning e God ot ka suah tari. Pa la ning bel la longor tetek a matanitu, la ot lar dat pas a warkurai onla. 3 13:3 1 Pita 2:13-14Ning tik i tol a wakakna bel ir matmataut sur a tena warkurai miting na matanitu, ika ning ir tol a laulauna ir matmataut ot. Pa ning u mang sur ur langolango kusun a matmataut, ur tol a wakakna pa matanitu ir atong leklek pas u. 4 Anasa e God ot i suah tar a ningnigo miting na matanitu sur a tena titol anunai, sur ir tol a wakakna tetek u. Ika, ning ur tol a laulauna, ur matmataut, anasa bel i tong oros ka a liwan a harum. A ningnigo miting na matanitu ai a tena titol ane God, sur ir saran a warkurai a arkeles tetek tik ning i tol a laulauna. 5 I maining, i wakak ning dalar anatarna pas dala nahai a ningnigola miting na matanitu. Bel i kamkamna ka anasa a matanitu ir saran a warkurai a arkeles tetek dala, i kamkamna otleng mang a wakak a nuknukindala i atai dala mang dalar toli larning.
6 13:6 Matiu 22:21I maining mulor sira saran otleng a totokom tetek a matanitu, anasa a ningnigola miting na matanitu, la na tena titol ane God, pa la sira saran a lalaun anunla ana titol ne. 7 Mulor saran asaning i tostos sur mulor sarani tetek a tarai rop. Mulor saran a ngas a totokom rop tetek la ning la los totokom. Pa mulor saran a hanrawai tetek a ningnigola, pa mulor aitna pas la ning i tostos sur mulor aitna pas la.
Esining a tena marmaris ka tolsot pas a Warkuraila
8 13:8 Matiu 22:39-40; Jems 2:8Gong u noren tar anum ta dinau tana tik. Ika anum ning a dinau ka ning bel ur manah na kelesi i mange: Ur mang sur a tarai. Pa bel male ta dinau. Esining i mang sur a tarai, ka tolsot pas a Warkuraila ane God. 9 13:9 Kisim Bek 20:13-17; Lo 5:17-19, 21Pa ine a Warkuraila ane God: “Gong u tol a toltol laulau ana ta hane anuna tik o ta barsan anuna tik. Gong u umkol tik. Gong u kinkinau. Gong u ram sur a utna anuna tik.” A warkuraila ne pa warkuraila rop otleng, takai ka a warkurai i aslang la. I mange,
“Ur mang sur a halim larning u mang sur u ot.” Wok Pris 19:18
10 13:10 1 Korin 13:4-7Esining i mang sur a halna bel ir tol ta laulauna teteki. I maining, esining i tol a toltol na marmaris, i tolsot pas a Warkuraila.
11 13:11 Epeses 5:14; 1 Tesalonika 5:6-7Mulor toli larning, pa mulor oroi lalan a pukakiarla onone. A pukakiar ka hanot sur mulor mata. Anasa ning dala turpas a tortorot oe Karisito, a pukakiar ning e God ir alaun dala, belot i milau kol, ika onone ka milau. 12 13:12 1 Jon 2:8Ka morom pas, pa milau ir kabakiar. I maining dalar suah sen a toltol miting na mormorom, pa dalar mermer taum ana ututnala na harum miting na talapor. 13 13:13 Luk 21:34; Epeses 5:18Dalar mur a tostos a toltol, larning dala laun ana kabakiar. Gong dala sipak, pa gong dala kukuk taltal taum ana longlong a toltol. Gong dala tol a pamuk a toltol, pa gong dala tol a utna na meme. Gong dala arngaras, pa gong dala bal laulau. 14 13:14 Epeses 5:11Ika mulor mermer taum ana lalaun anuna Leklek e Iesu Karisito, pa gong mulo nuknuk sur ta ngas ning mulor agasgas a turai a lalaun.

- Rom
- <
- 13
- >

13:1: 13:1 Taitus 3:1; Gutpela Sindaun 8:15

13:3: 13:3 1 Pita 2:13-14

13:6: 13:6 Matiu 22:21

13:8: 13:8 Matiu 22:39-40; Jems 2:8

13:9: 13:9 Kisim Bek 20:13-17; Lo 5:17-19, 21

13:10: 13:10 1 Korin 13:4-7

13:11: 13:11 Epeses 5:14; 1 Tesalonika 5:6-7

13:12: 13:12 1 Jon 2:8

13:13: 13:13 Luk 21:34; Epeses 5:18

13:14: 13:14 Epeses 5:11

© 2023 Wycliffe Bible Translators Australia