- Tatatai
- <
- 16
- >

16
Mais a angelo la pek mais a besen a balakut ane God
1 Lamur a longor a tnan elngen takai misaot na rumai artabar i atongi tetek mais a angelo ning larne, “Mulor han pa mulor pek mais a besen a balakut ane God utumo na rakrakan hanua.”
2 16:2 Kisim Bek 9:10; Tatatai 13:12-17A ningnigo na angelo i han pa i pek anuna besen a balakut saot na kabalapiu. Pa laulau a masikla, ning la sursuren kol, la hanot ting na palaona tarai ning a akinalang anuna rokoio na inagoi kaning onla pa la sira lotu tetek a manarna.
3 16:3 Kisim Bek 7:17-21A munaur a angelo i pek anuna besen a balakut saot na tasi, pa tasi i keles sur a suluk arlar ana suluk a barsan ning i mat. Pa ututnala rop ning la laun ting latasi la mat.
4 A munatol a angelo i pek anuna besen a balakut saot na malumla, pa ting na matmatana malumla, pa la keles sur a suluk. 5 Pa a longor a angelo ning i tai alar a tasi pa malumla, i atongi mang,
“E God, u laun nigo pa u laun anone, a Tena Totoh u,
u tostos pa anum na warkurai a arkeles i tostos.
6 U ka agang tar la ana suluk sur ir arlar ana warkurai a arkeles tetek la, anasa ana nunla na laulau a titol,
anasa la ka umkol tar anum a tarai pa anum a propetla, pa sulukinla ka tapek.”
7 16:7 Buk Song 19:9; Tatatai 15:3Pa a longor a elngen takai misaot na logo na tun artabar i atongi mang,
“A momolna, a Leklek e God u rakrakai kol,
anum na warkurai i momol pa i tostos.”
8 Pa mundiat a angelo i pek anuna besen a balakut saot na kamis, pa e God i saran tar a rakrakai ana kamis suir tun a tarai ana iah. 9 16:9 Tatatai 9:20-21Pa tnan laplapang a iah ning, i tun a tarai, pa la atong saksakan a risana e God, esaning na akadik ne kaning nahai a warkurai a arkeles anunai, ika bel la lingir a nuknukinla, pa bel la atong leklek pasi.
10 16:10 Kisim Bek 10:22; Aisaia 8:21-22A mundilima na angelo maleng i pek anuna besen a balakut saot na keskes a king anuna rokoio na inagoi, pa puknala ning i sira warkurai suri i mormorom rop. Pa tarai la harat a laigereminla ana tnan kankan ning, 11 pa la atong saksakan e God ning i kes saot na langit, anasa ana tnan kankan pa laulau a masikla ning kaning na palaonla, ika bel la lingir a nuknukinla kusun anunla na toltol laulaula.
12 16:12 Aisaia 11:15A mundiono na angelo i pek anuna besen a balakut saot na tnan malum Iupretis, pa i masa rop suir sang a ngas anuna kingla mitumo na matmatana tobar. 13 Lamur a oroi pas natol a mot ditol tatatai arlar lar natol a rokrok. Takai i purum miting na pahana dregon, takai miting na pahana rokoio na inagoi pa takai miting na pahana asasongo na propet. 14 16:14 Tatatai 19:19Ditol natol a mot, pa ditol tol a akinalangla, pa ditol han sarara sur na king mite na rakrakan hanua rop, sur ditol ir ben taum la sur a harum ana tnan pukakiar ane God, esaning i rakrakai kol.
15 16:15 Matiu 24:43-44; Tatatai 3:3“Oroi, ar hanot arlar ana tena kinkinau. Esining i kes na tai alar pa i sang anuna kaenla, i angis, sur bel ir mengere pa bel ir meme.”
16 16:16 Sekaraia 12:11Pa natol a mot ditol ben taum tar a kingla uting na pukna ning di atongi ana warwara Hibru mang Amagedon.
17 Pa ararop a angelo miting na mais a angelo, i pek anuna besen a balakut saot na solsol, pa tnan elngen takai i purum miting na keskes a king saot na rumai artabar, pa i atongi mang, “Ka rop!” 18 16:18 Tatatai 4:5; 8:5Lamur a pil, a unga, a pungpugur pa tnan mamais kol i hanot. Turpasi miting na akakes ana tarai, belot ta mamais larne i hanot tar te na rakrakan hanua. A tnan mamais ning i laulau kol. 19 16:19 Tatatai 14:10A tnan hanua Babilon i tapagal sur natol, pa na tatatnan hanua anuna tarai miting na matanitula, la tarege rop. E God i nuk pas a tnan hanua Babilon pa i agangi ana wain i bukus ana ngalngaliah a balakut anunai. 20 16:20 Tatatai 6:14Na lolo rop la ka rorom pa na mangir otleng bel ma di oroi la. 21 16:21 Kisim Bek 9:23-24; Tatatai 11:19A tnan kiar a ais, taktakai a tutuna i arlar ana dilima na bonot a kilogrem i punga saot na tarai. Pa tarai la atong saksakan e God ana akadik a kiar a ais ne, anasa a akadik ne i laulau kol.

- Tatatai
- <
- 16
- >

16:2: 16:2 Kisim Bek 9:10; Tatatai 13:12-17

16:3: 16:3 Kisim Bek 7:17-21

16:7: 16:7 Buk Song 19:9; Tatatai 15:3

16:9: 16:9 Tatatai 9:20-21

16:10: 16:10 Kisim Bek 10:22; Aisaia 8:21-22

16:12: 16:12 Aisaia 11:15

16:14: 16:14 Tatatai 19:19

16:15: 16:15 Matiu 24:43-44; Tatatai 3:3

16:16: 16:16 Sekaraia 12:11

16:18: 16:18 Tatatai 4:5; 8:5

16:19: 16:19 Tatatai 14:10

16:20: 16:20 Tatatai 6:14

16:21: 16:21 Kisim Bek 9:23-24; Tatatai 11:19

© 2023 Wycliffe Bible Translators Australia